Document ID: 31988D0566

Rozhodnutie Komisie
z 28. októbra 1988
obsahujúce zoznam výrobkov uvedených v druhom pododseku článku 3 (1) nariadenia Rady (EHS) č. 1898/87
(88/566/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1898/87 z 2. júla 1987 o ochrane označení používaných pri predaji mlieka a mliečnych výrobkov [1], naposledy zmenené a doplnené nariadením (EHS) č. 222/88 [2], a najmä na jeho článok 4 (2) b),
keďže nariadenie (EHS) č. 1898/87 určuje zásadu, že názvy "mlieko" a "mliečne výrobky" sa nesmú používať pre mliečne výrobky okrem tých, ktoré sú uvedené v článku 2 tohto nariadenia; keďže na základe výnimky toto pravidlo nie je použiteľné pre názvy výrobkov, ktorých presný charakter je známy vďaka tradičnému používaniu a/alebo keď označenia sa jasne používajú na opis charakteristickej vlastnosti výrobku;
keďže členské štáty musia oznámiť Komisii orientačné zoznamy výrobkov, o ktorých si myslia, že na ich vlastných územiach spĺňajú kritériá pre výnimku uvedenú vyššie; keďže v súlade s článkom 4 (2) b) príslušného nariadenia je potrebné zostaviť zoznam týchto výrobkov na základe orientačných zoznamov oznámených členskými štátmi; keďže zoznam spoločenstva by mal obsahovať názvy príslušných výrobkov podľa ich tradičného používania v rôznych jazykoch spoločenstva, aby sa tieto názvy stali použiteľnými vo všetkých členských štátoch pod podmienkou, že spĺňajú ustanovenia smernice Rady 79/112/EHS z 18. decembra 1978 o zbližovaní zákonov členských štátov týkajúcich sa označovania, prezentácie a propagácie potravín určených na predaj konečnému spotrebiteľovi [3], naposledy zmenenej a doplnenej smernicou 86/197/EHS [4];
keďže tento zoznam nie je úplný a môže sa doplniť v súlade s článkom 4 (2) b) nariadenia (EHS) č. 1898/87;
keďže Riadiaci výbor pre mlieko a mliečne výrobky nevydal stanovisko v lehote určenej jeho predsedom,
PRIJALA TOTO ROZHODNUTIE:
Článok 1
Výrobky, ktoré zodpovedajú na území spoločenstva výrobkom uvedeným v druhom pododseku článku 3 (1) nariadenia (EHS) č. 1898/87, sú uvedené v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 28. októbra 1988

Labels: 3
17